Imtella' Settembru 18, 2021 Is-Segretarju Parlamentari għaċ-Ċittadinanza u l-Komunità Alex Muscat qal li Malta se tkompli ssostni l-pożizzjoni tagħha mal-Kummissjoni Ewropea li ċ-ċittadinanza hija kompetenza nazzjonali u li għalhekk il-programm tar-residenza b'investiment għandu jibqa' fis-seħħ. Huwa qal dan lill-ġurnalisti b'reazzjoni għad-dikjarazzjoni li għamlet ilbieraħ il-President tal-Kummissjoni Ewropea Ursula von der Leyen meta kienet fi żjara uffiċjali f'Malta. Is-Segretarju Parlamentari għaċ-Ċittadinanza u l-Komunità Alex Muscat qal li fl-aħħar xhur kien hemm korrispondenza mal-Kummissjoni Ewropea dwar il-Programm ta' Residenza b'Investiment Maltija. Huwa sostna li Malta qieghda tkompli targumenta l-każ tagħha fid-dettall mal-Kummissjoni. "Aħna nibqgħu nemmnu li dak li għandu x'jaqsam ma' ċittadinanza huwa kompetenza nazzjonali. Kull pajjiż se jiddeċiedi hu l-kompetenza tiegħu f'dak li għandu x'jaqsam ċittadinanza. Riċentament kellna pajjiżi fejn il-ġimgħa l-oħra stess baxxew il-liġijiet tagħhom, illi waqgħu l-bżonn għar-residenza għal sentejn". Is-Segretarju Parlamentari qal dan b'reazzjoni għad-dikjarazzjoni li għamlet ilbieraħ il-President tal-Kummissjoni Ewropea Ursula von der Leyen waqt zjara ta' ftit siegħat fil-gzejjer Maltin. von der Leyen qalet li Malta għandha twaqqaf minnufih il-Programm ta' Residenza b'Investiment għax permezz taghha min jikseb iċ-ċittadinanza Maltija jkun qiegħed jikseb ukoll aċċess għal 26 pajjiż ieħor. Mistoqsi mill-ġurnalisti, is-Segretarju Parlamentari Muscat qal li l-programm ta' Malta attira investituri kemm mill-Istati Uniti u anki mill-Unjoni Ewropea stess li jridu jiġu Malta biex ikattru n-negozju taghom.